د علي وزير د ضمانت په بل خواست اورېدنه تر 10 دسمبر وځنډول شوه
د کراچۍ د ترهګرۍ ضد عدالت د جنوبي وزیرستان نه د قومي اسمبلۍ غړي او د پښتون ژغورنې غورځنګ (پي ټي اېم) مخکښ علي وزیر د ضمانت په بل خواست اورېدنه تر لسم دسمبر 2021 پورې وځنډوله.
کراچۍ — د علي وزیر وکیل قادر خان اېډوکېټ وايي، نن د شورو/ چهارشنبې په ورځ (لومړي دسمبر) د کراچۍ د ترهګرۍ ضد عدالت نمبر لسم کې د علي وزیر د ضمانت په خواست اورېدنه وشوه، او سرکاري وکیل عدالت ته وويل چې د هغه نه دغه خواست ورک شوی ځکه عدالت بيا دا اورېدنه وځنډوله. علي وزیر ته پرون د پاکستان سپريم کورټ د پي ټي اېم د مشرانو پرضد جوړه مقدمه کې ضمانت ورکړی دی، په دغه مقدمه کې د علي وزير د ضمانت خواست اول د کراچۍ د ترهګرۍ ضد عدالت او بيا سيند هايکورټ رد کړی وو. نن چې عدالت د علي وزير د ضمانت په خواست اورېدنه تر لسم دسمبر پورې ځنډولې، په هغه (علي وزیر)، محسن داوړ او نورو درېو ملګرو په ضد یې دا مقدمه د 2018م کال په مې مياشت کې د کراچۍ په شاه لطیف ټاون تاڼه کې جوړه شوې وه. دغه مقدمه هغه وخت درج شوې وه چې پي ټي اېم په کراچۍ کې د يوې جلسې دپاره د ښار په مختلفو سیمو کې کمپېن کولو په ياده مقدمه کې عدالت په 20 ستمبر په علي وزير فرد جرم لګولی خو هغه د صحت جرم نه انکار کړی وو. علي وزیر د تیر کال د دسمبر د مياشتې راهسې د پي ټي اېم د مشرانو پرضد جوړه مقدمه کې د کراچۍ په مرکزي زندان کې بندي دی. قادر خان اېډوکېټ وايي، د کال 2018 په مقدمه کې د علي وزیر سره محسن داوړ، ډاکټر جميل، امان خټک او د هغه زوی تورن دي، خو په دې مقدمه کې امان خټک او د هغه زوی د ګرفتارۍ نه وړاندې په ضمانت دي. نوموړی زياتوي سپريم کورټ دعلي وزیر ضمانت منظور کړی خو اوس به دوی د هغه دپاره د کال 2018 په قضيه کې ضمانت ترلاسه کوي او د هغې وروسته به هغه خوشی کيږي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.